# REGLUGERÐ

## um afplánun ungra fanga á aldrinum 15-18 ára.

### **I. KAFLI**

### **Almenn ákvæði og gildissvið.**

### 1. gr.

### *Gildissvið.*

Reglugerð þessi gildir um fullnustu óskilorðsbundinna fangelsisdóma ungra fanga á aldrinum 15-18 ára þegar þeir eru vistaðir á heimili á vegum barnaverndaryfirvalda.

Reglugerð þessi gildir eftir því sem við á einnig um fullnustu óskilorðsbundinna fangelsisdóma ungra fanga á aldrinum 15-18 ára í fangelsi á vegum Fangelsismálastofnunar ríkisins.

###  Reglugerð þessi skal viðhöfð þegar um er að ræða einstaklinga á aldrinum 15-18 ára sem úrskurðaðir hafa verið í gæsluvarðhald en slík vistun skal framkvæmd í samráði við rannsóknaraðila máls.

### 2. gr.

### *Skýringar.*

Með ungum fanga er í reglugerð þessari átt við einstakling á aldrinum 15-18 ára sem er hæfur að lögum til að bera refsiábyrgð.

Með heimili barnaverndaryfirvalda er í reglugerð þessari átt við sérhæft meðferðarheimili sem rekið er á ábyrgð Barnaverndarstofu.

Með sérstökum ástæðum er í reglugerð þessari átt við ástæður er lúta að hagsmunum fangans.

### **II. KAFLI**

### **Fullnusta óskilorðsbundinna fangelsisrefsinga.**

### 3. gr.

### *Almennt.*

Fangelsismálastofnun ríkisins tekur við refsidómum ungra fanga til fullnustu frá ríkissaksóknara. Barnaverndarstofu er skylt að hafa tiltækt sérhæft meðferðarúrræði sem getur veitt fanga skv. reglugerð þessari, sem hlotið hafa refsidóma, fullnægjandi meðferð á sama tíma og tryggt er öryggi þeirra og annarra vistmanna á heimilinu.

Barnaverndarstofu skal þá þegar tilkynnt um framkominn refsidóm. Fangelsismálastofnun tekur ákvörðun um upphaf afplánunar í samráði við Barnaverndarstofu.

Hinn ungi fangi er á ábyrgð barnaverndaryfirvalda meðan hann dvelur á heimili á vegum Barnaverndarstofu.

### 4. gr.

### *Vistun í fangelsi.*

Barnaverndarstofa ákveður á hvaða meðferðarheimili ungir fangar eru vistaðir hverju sinni.

Nú er það mat fagaðila að það sé fanganum fyrir bestu að hann sé vistaður í fangelsi með vísan til sérstakra ástæðna er lúta að honum í samræmi við Samning Sameinuðu þjóðanna um réttindi barnsins og skal fanginn þá vistaður í fangelsi. Um vistun hans í fangelsi gilda almennar reglur.

Leitast skal við að vista ungan fanga í opnu fangelsi. Hann skal njóta forgangs til meðferðar af hálfu fangelsisyfirvalda.

### **III. KAFLI**

### **Vistun á vegum Barnaverndarstofu.**

### 5. gr.

### *Meðferð*

Barnaverndarstofa ákveður meðferðarstað fyrir hinn unga fanga á grundvelli sérstaks mats þar sem meðal annars skal líta til meðferðarþarfar, öryggissjónarmiða og refsingarinnar.

Nú er fangi í afplánun óskilorðsbundinnar fangelsisrefsingar hjá Barnaverndarstofu og skal hann þá njóta sömu meðferðar og aðrir vistmenn sem á heimilinu dvelja. Ávallt skal vera í gildi sérstök áætlun um meðferð hans á meðan afplánun stendur sem meðferðarheimili setur í samvinnu við þá barnaverndarnefnd sem fer með mál fangans og skal hún endurskoðuð eftir þörfum hans hverju sinni og stöðu hans í meðferð.

### 6. gr.

### *Vistun í afmörkuðum hluta meðferðarheimilis.*

Nú sýnir ungur fangi í afplánun ógnandi hegðun eða er talinn hættulegur sjálfum sér eða öðrum, hefur verulega truflandi áhrif á meðferð annarra vistmanna á heimilinu eða aðrar þarfir fangans krefjast þess, og skal þá meðferðarheimilið leitast við að vista hann á öðrum stað en aðrir vistmenn á heimilinu, hafi önnur vægari úrræði samkvæmt þeim reglum sem gilda um starfsemi meðferðarheimila ekki komið að gagni.

Vistun í afmörkuðum hluta meðferðarheimilis kemur eingöngu til álita á grundvelli mats sérfræðings sem unnið er samkvæmt skilgreindu matstæki frá Barnaverndarstofu og skal aldrei standa lengur en nauðsyn krefur. Á meðan þeirri vistun stendur skal fara fram símat á þörf fyrir vistun afsíðis á grundvelli ástands fangans og áhættuþátta auk getu og vilja fangans til að taka þátt í almennu meðferðarstarfi heimilisins.

Dvöl fangans í afmörkuðum hluta heimilisins má ekki vera í refsingarskyni og hefur ekki áhrif á önnur réttindi hans, s.s. útivist, umgengni, skólasókn eða vinnu, eða stöðu hans í hvatningarkerfi meðferðarheimilisins.

Barnaverndarstofu skal án tafar tilkynnt um ákvörðun um að vista fanga í afmörkuðum hluta meðferðarheimilis og hvaða ástæður liggja að baki þeirri ákvörðun.

### 7. gr.

### *Almennar reglur*

Um vistun ungs fanga á meðferðarheimili gilda sömu reglur og almennt gilda um vistun annarra vistmanna á meðferðarheimilum undir yfirumsjón Barnaverndarstofu, að því leyti sem ekki er kveðið á um annað í lögum eða reglugerð þessari.

Um meðferð ungra fanga og þjónustu við þá gilda að öðru leyti allar almennar reglur um vistun barna á meðferðarheimilum, samkvæmt barnaverndarlögum, reglugerðum og reglum settum samkvæmt þeim. Um ágreining sem upp kann að koma um inntak meðferðar eða aðra slíka þætti meðan vistun varir fer samkvæmt barnaverndarlögum.

### 8. gr.

### *Strok*

Strjúki fangi af heimili barnaverndarstofu skal það tilkynnt Fangelsismálastofnun ríkisins. Í tilkynningu til fangelsismálastofnunar skal koma fram hver strauk, hvenær auk almennrar lýsingar á fatnaði hans.

Fangelsismálastofnun hefur samband við lögreglu og gefur út handtökuskipun á fangann.

Lögreglan skal færa fangann að nýju til heimilis á vegum Barnverndarstofu.

### **IV. KAFLI**

### **Ýmis ákvæði.**

### 9. gr.

### *Flutningur fanga*

###  Fangelsismálastofnun sér um flutninga á föngum séu þeir í tengslum við fullnustu á dómi þeirra og ef fangar þurfa að mæta hjá lögreglu eða dómstólum

### 10. gr.

### *Reynslulausn.*

Fangelsismálastofnun tekur ákvörðun um reynslulausn fangans í samráði við Barnaverndarstofu. Um reynslulausn gilda almennar reglur laga um fullnustu refsinga.

###  11. gr.

### *Lok vistunar hjá Barnaverndarstofu*

Nú verður fangi 18 ára gamall meðan hann er í vistun á heimili á vegum Barnaverndarstofu án þess að afplánun sé lokið og skal þá bjóða honum áframhaldandi afplánun á heimili Barnaverndarstofu ellegar verður hann fluttur í fangelsi ríkisins. Einstaklingur getur þó ekki afplánað í úrræði á vegum Barnaverndarstofu lengur en til tvítugs.

Nú lýkur fullnustu refsingar áður en fangi verður 18 ára og skal þá barnaverndarnefnd sem fer með mál fangans meta í samráði við Barnaverndarstofu og meðferðarheimilið sem fanginn er vistaður á hvort rétt sé að vista hann áfram á grundvelli barnaverndarlaga.

###  12. gr.

### *Eftirlit Barnaverndarstofu*

Um starfsemi meðferðarheimilisins gilda ákvæði barnaverndarlaga hvað varðar starfsemi heimilisins og þær kröfur sem gerðar eru til starfseminnar.

Barnaverndarstofa skal hafa sama eftirlit með afplánun fanga á meðferðarheimili á vegum stofnunarinnar og með öðrum vistmönnum sem eru í meðferð á slíku heimili.

Reglur Barnaverndarstofu gilda um eftirlit með starfsemi heimila og meðferð mála sem kunna að koma upp, þar á meðal vegna kvartana vistmanna sem dveljast á heimilinu.

### 13. gr.

### *Þjálfun starfsmanna.*

Starfsmenn meðferðarheimilis, sem sinnir verkefnum samkvæmt reglugerð þessari, skulu hafa hlotið sérstaka grunnþjálfun áður en fangar hefja afplánun á meðferðarheimilinu. Einnig skal stefnt að því að einn starfsmaður meðferðarheimilisins hafi lokið grunnnámi í fangavarðaskólanum. Rekstraraðilar meðferðarheimilisins skulu að sama skapi leggja sig fram um að veita starfsmönnun tækifæri til að efla þekkingu sína og þjálfun með endurmenntun þar sem slíku verður við komið.

### 14. gr.

### *Gildistaka.*

Reglugerð þessi sem sett er samkvæmt heimild í 4. mgr. 14. gr. og 80. gr. laga um fullnustu refsinga nr. 49/2005, öðlast þegar gildi.